**EKSPERTINEJDŽERI**

ABOBA, grupa mladih istraživača, Petnica

Oblast: Biohemija/biomakromolekuli

Veb-sajt institucije: nema

**FANTASTIČNA ČETVORKA**

Šta je zajedničko tebi i hrani, mravu i travi? Odgovor je: biomakromolekuli! Iza ove kompleksne reči krije se jednostavna podela uloga: igru diktiraju proteini i drže na okupu celu telesnu grupu. Lipidi, kao iskusni pomagači, svu hranu prebacuju u čistu energiju i time nas pokreću. Ugljeni hidrati asistiraju biljnim ćelijama u disanju, dok DNK i RNK, kapiteni ovog tima, čuvaju gene i kreiraju osobine. Bio krupnije ili sitnije građe, svaki član fantastične četvorke ima svoje ravnopravno mesto i zajedno sa ostalima čini da telo radi vredno i uspešno.

GIMNAZIJA „SVETI SAVA“, POŽEGA

Oblast: Fizika i geologija

Veb-sajt institucije: www.gimnazijapozega.edu.rs/

**Tekst se lektoriše**

OŠ „SIMEON ARANICKI“, STARA PAZOVA

Oblast: Biologija – ekologija, tehničko i informatičko obrazovanje, geografija

Veb-sajt institucije: www.simeonaranicki.edu.rs

**NA ČASU EKOLOGIJE**

Najznačajnije ekološke teme objasniće vam najmlađi aktivisti, učenici OŠ „Simeon Aranicki“. Makete, prezentacije i male radionice idealan su mamac da se upecate na ključne ideje zaštite životne sredine, ali i da naučite kako da nova saznanja primenite prilikom izgradnje kuće, vikendice ili stana. Tu je i meteorološka sekcija, koja će se potruditi da vam naglasi zbog čega teme kao što su klimatske promene, oštećenje ozonskog omotača i druge posledice koje trpi ceo živi svet treba da vam padaju na pamet svakodnevno!

OŠ „VOJISLAV ILIĆ MLAĐI“, HUM

Oblast: Hemija i ekologija

Veb-sajt institucije: vilicmladji@gmail.com

**SA PIJACA DO KOSE I LICA**

U kući često čuče prava blaga koja ne primećujemo. Ovog puta ćemo zaviriti u frižider, ali umesto sendviča ili kolača spremamo čitavu selekciju fantastičnih preparata. Kosa, koža, usne, šake pridružuju se stomaku u potrazi za vitaminima i hranljivim materijama, i od jeftinih sastojaka pripremamo moćne koktele za čitavo telo. Na ovom neobičnom kursu zapisaćete recepte na koje nikada ne biste pomislili, a koji čine čuda kad je lepota u pitanju!

OŠ „DESPOT STEFAN LAZAREVIĆ“, BEOGRAD

Oblast: Fizika, srpski jezik

Veb-sajt institucije: www.despotos.edu.rs

**SLIKE I ODRAZI KAO NAJČUDESNIJE ILUZIJE**

U ogledalima obično vidimo stvari kakve jesu, ali sada vas stavljamo pred onakva iza kojih možete nestati ili se ogledati u beskonačnom ogledalu! Upotrebite svoj telefon ili mikroskop, pogledajte uređaj za projektovanje holograma, igrajte se čudnim rečima, saznajte poreklo svog imena, a na kraju ćete saznati koje je najčešće ime posetilaca na festivalu! Napravite sopstveni zoetrop koji pravi čudesne pokretne slike i pogledajte kako radi naš magični monitor. Igrajte se u slikama i odrazima i uživajte u čudesima nauke!

+ Radionice za srpski jezik!

XII BEOGRADSKA GIMNAZIJA

Oblast: Biologija

Veb-sajt institucije: www.xiigimnazija.edu.rs

**MALE ČESTICE VELIKIH ISTINA**

Zanima vas da li postoji vaš dvojnik, koji ima isti DNK kao vi? Pitate se zbog čega ličite i na mamu i na tatu?Pokazaćemo vam kako naša cela genetska struktura stane u mikročestice koje ne možemo da vidimo, ali koje, na primer, utiču da se rodimo sa plavim očima ili crnom kosom. Čućete priču o hromozomima, kada i kako nastaju, koliko ih imamo mi, a koliko naši kućni ljubimci. Saznaćete šta je kariotip, a šta kariogram, i zašto su važni mejoza i rekombinacija. Ukratko, uz pomoć malih kockica i balona otkrivamo vam velike tajne!

OŠ „8.OKTOBAR“ VLASOTINCE I OŠ „VUK KARADŽIĆ“ LESKOVAC

Matematika

**NAUČNE MAGLINE**

Velike su diskusije o tome da li majanska proročanstva treba ozbiljno shvatiti, ali proračunato je da su njihovi sistemi računanja zaista čudesno precizni. Upoznaćemo i misterioznu Paskalovu raspodelu i dokazaćemo da zaista postoji.Otklonićemo veo misterije s logičke igre „Bauk“koja strašno zvuči. Poenta naše misije je skidanje magle s predstave o prirodnim naukama kao nečemu nesavladivom i dokazivanje činjenice da je malo potrebno da bi se matematika pretvorila u magiju, algebra u hemiju, a sve se to zajedno umnožilo u odličnu noćnu zabavu!

OSNOVNA ŠKOLA „SVETI SAVA“ MLADENOVAC

Matematika, fizika

**SVET JE BROJ**

Iskoristimo savremeno vreme i potvrdimo tvrdnje starih filozofa da na brojevima počiva univerzum. Uz malu pomoć računara i nešto trikova zaplovićemo u čudesan svet brojeva, u koje ćete uponzati cifre, saznati enigmu broja π, njegovo veličanstvo e, i onaj broj koji se dugo krio i nikako nije mogao da se pokaže u svom pravom svetlu. Uz pomoć samo nekoliko znakova postaće vam jasno da i ono najmanje shvatljivo može postati logički jasno i uhvatljivo.

GIMNAZIJA INĐIJA

Fizika

**MUZIKALNE MUNJE**

Blesak munje može izgledati zastrašujuće, ali mi ćemo vam prikazati kako može da bude fantastičan, posebno uz melodije koje proizvodi. Imaćete i blistavu priliku da u rukama držite neonke koje će u blizini Teslinog transformatora zasijati bez ikakvih žica. Uz pomoć Van de Grafovog generatora osetićete„pražnjenje munja“ na svojoj koži, uz ludo naelektrisanje kose i munjeviti nalet adrenalina. S druge strane realnosti, generator će vam omogućiti da vidite kako folije različitih oblika lebde u vazduhu. Sve u svemu, ovo je munjevito dobar povod za naučni provod!